Þingræður haldnar á Alþingi Íslendinga

Flm. (Tryggvi Þórhallsson) Það eru aðeins örfá orð, sem jeg þarf að segja, þar eð frv. lýsir sjer sjálft. Tilgangur þessa frv. er að koma í veg fyrir það, að gin- og klaufasýki í búfje geti borist hingað til lands frá útlöndum með heyi. Þessvegna er þetta frv. fram komið, og ekki að ástæðulausu, því að í ýmsum nágrannalöndum vorum, t. d. í Danmörku og Skotlandi, er þessi veiki allmögnuð, en við höfum ávalt kappkostað að sporna við því, að hún gæti borist hingað. Þannig skal jeg nefna, að t. d. á einu sjerstöku sviði höfum við beitt ströngum reglum gegn því, að þessi veiki gæti borist hingað. Í búnaðarþinginu hafa oft komið fram tilmæli um það, að leyfa að flytja hingað til lands kynbótahrúta frá Skotlandi, og er enginn vafi á, að þetta mundi verða sauðfjárræktinni til góðs og gefa mikinn arð, en dýralæknir hjer í bæ hefir ávalt haft á móti því, að þetta yrði leyft, og hefir því stjórnin aldrei þorað að veita undanþágu í þessu skyni, er svo mikil hætta gæti af þessu stafað, enda þó að svo ætti frá þessu að ganga, ef til hefði komið, að öll sýkingarhætta mátti heita útilokuð. En sama sýkingarhættan getur stafað af heyi, enda þótt mesta hættan stafi ávalt frá lifandi skepnum. Það bann, sem hjer er farið fram á að verði í lög leitt, tekur þó eigi til Noregs, því að þar er þessi veiki ennþá ekki til, og meðan svo er, má leyfa innflutning á heyi þaðan, ef með þarf. Nú er orðið svo áliðið þessa þings, að þess er varla að vænta, að þetta frv. nái að ganga í gegnum þingið og verða að lögum. En jeg vil þó koma þeim rekspöl á þetta mál, að það verði athugað nú á þessu þingi, svo því yrði greiðari gangan fram næsta ár, og legg jeg til, að frv. þessu verði vísað til landbn.

Sigurjón Jónsson Hv. flm. frv., þm. Str. (TrÞ), hefir lýst svo tilgangi þessa frv., að það væri fram komið til þess eins, að sporna við því, að þessi slæma veiki á búfje bærist hingað til landsins, og vona jeg, að sá sje tilgangurinn aðeins, eins og hann hefir skýrt frá. En í þessari hv. deild hefir áður komið fram tillaga um að leggja tolla á erlent hey, til þess að vernda heysölu bænda til sjávarþorpanna. Jeg vona þó, að hitt sje aðeins tilgangurinn nú, að verjast þessari veiki, en jeg vil skjóta því til þeirrar nefndar, sem þetta mál fær til athugunar, að ekki getur komið til mála að banna heyinnflutning frá þeim löndum, sem heilbrigð eru í þessu tilliti, svo sem t. d. Noregi, en þaðan er nú aðallega flutt inn hey hingað til lands. Jeg skýt því til væntanlegrar nefndar, að taka það til athugunar, hvort ekki sje rjett að heimila frjálsan innflutning á heyi frá þeim löndum, sem dýralæknar upplýsa, að veikin sje ekki til í. Jeg vænti því, að nefndin athugi það, hvort ekki væri rjettara að hafa heyinnflutninginn alfrjálsan frá þeim löndum, sem veikin er ekki til í.

Magnús Jónsson Hv. þm. Ísaf. (SigurjJ) hefir þegar sagt nær alt það, sem jeg vildi sagt hafa. Ef það er tilgangur þessa frv. að girða fyrir, að þessi illa veiki flytjist hingað, sem dýralæknar telja að geti átt sjer stað á þennan hátt, þá finst mjer, að lögin ættu heldur að vera í því formi, að þau væru heimildarlög til að banna innflutning á heyi frá þeim löndum eða landshlutum, sem að dómi dýralæknis mættu teljast varhugaverð. Hitt virðist hreinn óþarfi, að setja bannlög og leyfa aðeins undanþágur. Reynslan sýnir t. d., að sá heyinnflutningur, sem átt hefir sjer stað undanfarandi frá Noregi, hefir engar hættur haft í för með sjer. Jeg vil því benda væntanlegri hv. nefnd á þetta, hvort eigi sje rjettara að hafa þessi lög í heimildarlagaformi, heldur en hrein bannlög, eins og frv. er orðað.

Flm. (Tryggvi Þórhallsson) Það er aðeins fátt eitt, sem jeg þarf að taka fram, er jeg heyri, að allir hv. ræðumenn vilja láta athuga frv. í nefnd. Jeg heyrði á ræðu hv.þm. Ísaf. (SigurjJ), að hann grunaði um tilgang okkar flm. frv., og var það ekki að ástæðulausu, því að bæði jeg og aðrir flm. þessa frv. vildum tolla erlent hey, en fengum því ekki framgengt, og var það mál felt fyrir okkur. En nú hefir þetta bæst við, að fullkunnugt er orðið, að hætta getur stafað af heyinnflutningi, og mætti því eigi minna vera en að það yrði þó látið eftir okkur, að athuga þetta mál í nefnd. Í frv. er alt vald í þessu efni lagt í hendur stjórnarinnar, og ætti hv.þm. Ísaf. (SigurjJ), sem er stuðningsmaður hennar góður, ekki að hafa neitt við það að athuga, úr því að jeg treysti henni til þess.

Magnús Torfason Það er aðeins bannheimildin, sem jeg ræði um. Jeg álít, að það eigi að samþykkja þetta þegar á þessu þingi, og er engin ástæða til að draga þetta mál; þetta er bláber heimild, sem aðeins verður notuð í nauðsynjum landsins.

Frv. skipar fyrir um bann, ef hætta er á ferðum.

Jeg álít enga hættu í því, að leyfa innflutning með ráði dýralækna, og vitanlega verður að treysta stjórninni til að fara svo með þessi lög sem rjett er að vænta af hverri stjórn, og getur ekkert orðið deiluatriði í þessu frv., nema ef það væri viðurlögin í 2. gr. frv., um að hey sje upptækt o. s. frv. Þó býst jeg varla við, að það atriði geti skift máli.